Tüntetett a svéd követség előtt az értelmi sérült magyar lány nénje
Svédország budapesti nagykövetsége előtt tiltakozott Ruff Ágnes, Wilhelm Fruzsina nagynénje az értelmi sérült lány Svédországból kiutasítása ellen.
A tucatnyi résztvevő és ugyanennyi újságíró részvételével megtartott békés demonstráció keretében a Svédországban élő Ruff Ágnes átadta a követségen azt a csaknem 2300 svéd állampolgár által aláírt dokumentumot, amellyel a „svéd nép” kéri az ottani hatóságoktól, hogy engedjék a lányt az országban maradni. 

Az újságíróknak sírva nyilatkozó Ruff Ágnes beszámolt arról, hogy a svéd migrációs hivatal új eljárást indított, amelynek keretében egyszeri gondnokot jelölnek ki Fruzsinának, aki törvényesen átveheti a kiutasításáról szóló határozatot. A döntést ugyanis mostanáig csak azért nem lehetett végrehajtani, mert értelmi sérültnek nem lehetséges kézbesíteni a határozatot, Wilhelm Fruzsinának pedig nincs hivatalosan kijelölt gyámja Svédországban.

Ruff Ágnes szerint az egyszeri gondnok kijelölése három hét alatt megtörténhet. 

A lány nagynénje beszélt arról is, hogy Svédországban „nem áll vele szóba egyetlen ügyvéd sem”, ugyanakkor hozzátette azt is, hogy a svéd emberek fel vannak háborodva a hivatal döntésén. Elmondása szerint három hete, mióta felvette a kapcsolatot a magyar külügyminisztériummal, itthon sokkal több segítséget kapott, mint Svédországban. 

Kedd délután Szijjártó Péter külgazdasági és külügyminiszter a parlament külügyi bizottságának ülése után arról beszélt, hogy Wilhelm Fruzsina ügyében a magyar kormány "elmegy a falig", vagyis minden törvényes megoldásra kész.

Közölte, utasította Magyarország stockholmi nagykövetét, hogy még a héten folytasson megbeszélést a svéd adóhivatal vezetőivel. Mivel a svéd migrációs hivatal pénzügyi kérdésként tekint Wilhelm Fruzsina ügyére, így Budapestnek is pénzügyi típusú választ kell adnia - mondta.

Ha Wilhelm Fruzsinát kiutasítják Svédországból, magyarországi intézményeknek törvényi kötelezettségük az ellátása, ami természetesen pénzbe kerülne. Ezért a külügyminiszter szerint korrekt ajánlat Magyarországtól, hogy az ellátás fedezetéül szolgáló összeget felajánlja Svédországnak, ha hozzájárul a lány ottmaradásához.

Az Index március elején írt arról, hogy a svéd bevándorlási hivatal vissza akar küldeni Magyarországra egy 20 éves értelmi sérült magyar lányt, aki árva, és az elmúlt két évben Malmőben élt a nagynénjénél. A hatóságok a döntést azzal indokolták, hogy túlságosan nagy terhet jelentene Svédországnak, ha a lányról élete végéig gondoskodni kellene. A cikk szerint a svéd bevándorlási hivatal 2014-ben elutasította a lány tartózkodási engedély iránti kérelmét.

A lány 18 évesen, 2012 nyarán ment ki Svédországba a nagynénjéhez, és ott maradt, mert közben a magyarországi gyámja közölte, hogy már nem akarja ellátni. A lány azóta egyetlen juttatást, fogyatékossági támogatást kap, amely a svéd viszonyok között keveset érő havi 1550 korona (51 ezer forint).
Svédország Wilhelm Fruzsina